Rokiškio muziejaus lankytojo paveikslas 1933-1942m.

Marijona Mieliauskienė

 Rokiškio krašto muziejaus direktorės pavaduotoja

Tarp 107 tūkst. eksponatų, sukauptų per 85 metus Rokiškio krašto muziejuje, yra tokių, kurie atskleidžia paties muziejaus istoriją. Iš jų tarpo norėtųsi išskirti du įdomius eksponatus. Tai Rokiškio muziejaus lankytojų registracijos knygos. Šios dvi knygos apima laikotarpį nuo muziejaus atidarymo dienos- 1933.05.01 iki 1942.03.29. Pirmoji knyga (RKM - 40982) turi 198psl., o antroji (RKM - 48363) - 190psl. Kodėl atsirado būtinybė turėti tokias lankytojų registracijos knygas? Muziejaus steigėjai, matyt, buvo lankęsi kituose muziejuose - užsienio šalyse ir jau įkurtuose Lietuvoje. 1927m.įkurtas Antano Baranausko ir Antano Vienuolio-Žukausko memorialinis muziejus nuo pat pirmos įkūrimo dienos turėjo „Baranausko Namelį“ lankiusių garbės svečių knygą. Joje lankytojai įrašydavo įspūdžius po apsilankymo A.Baranausko klėtelėje. Žemaičių muziejus „Alka‘‘ nuo 1932m. turėjo lankytojų knygą. Rokiškio muziejaus lankytojų registracijos knyga turėjo atlikti ir statistinių duomenų rinkimo funkciją. Lankytojas, užėjęs į muziejų, turėjo užsiregistruoti knygoje. Joje buvo šios grafos: Eilės. Nr., pavardė, vardas, amžius, gyvenamoji vieta, skaičius (lankytojų), užsiėmimas. Šias knygas nagrinėti galima įvairiais požiūriais. Nors knygose nenurodomas išsilavinimas, tačiau patyrinėjus jas aiškėja, kad daugeliui lankytojų rašymas buvo vienas iš sunkesnių darbų. Daugelio žmonių raštas sunkiai įskaitomas. Matyti, kad rašymo priemone jie labai retai naudojosi, žodžiuose daugybė klaidų. Iš įrašytų pavardžių matoma ir lankytojų nacionalinė sudėtis: lietuviai, žydai, rusai. Lankytojų knygose randama apskrities mokyklų mokytojų, kitų įstaigų darbuotojų pavardės, jų amžius. Daug vietovardžių, jau išnykusių kaimų, vienkiemių pavadinimų užfiksuota šiose knygose. Jose yra užsiregistravę lankytojai iš Rokiškio miesto, kurie gyveno Skautų alėjoje, Padaržių gatvėje. Senieji rokiškėnai prisimena, kad Skautų alėja buvo toje vietoje kur buvo įrengtas miesto sodas. O kur buvo Padaržių gatvė, reikėtų patyrinėti. Iš įrašų aiškėja ir rokiškėnų užsiėmimai. Aiškiai matoma kokie vyravo ir kokie buvo reti užsiėmimai. Tarp šimtų pavardžių galima surasti, ir žinomų arba ateityje tapusių garsiais, žmonių.

Pirmoji lankytojų registracijos knyga apima laikotarpį nuo atidarymo dienos iki 1939m. birželio 30d.; antroji knyga apima laikotarpį nuo 1939m. liepos 8d. iki 1942m. kovo 29d. Rokiškio muziejus įkurtas 1933m. gegužės 1d. kraštotyros draugijos iniciatyva. Iš pradžių muziejus glaudėsi dviejuose apskrities bibliotekos kambarėliuose Vilniaus gatvės 6numeriu pažymėtame Rapolo Mikalausko name. Nuo 1935m. įsikūrė centre, mūriniame Naumo Trifskino name (dabar –Juozo Keliuočio viešoji biblioteka). Vieta labai patogi lankytojams –centre koncentravosi valstybinės įstaigos, parduotuvės, du kartus per savaitę Nepriklausomybės aikštėje šurmuliuodavo gausūs turgūs. Nenuostabu, kad muziejaus lankytojų knygoje įrašai atsiranda jau nuo pirmosios darbo dienos.

1933m. gegužės 1 d. į muziejų pirmieji užsuko šie lankytojai: Jonas Kumpauskas 33m. amžiaus, Čedasų pradinės mokyklos mokytojas ir 25 jo mokiniai, Leonas Suvaizdis 22m. amžiaus, Skapiškio mokyklos mokytojas ir jo bendraamžė mokytoja Vitalija Stalionytė. Taip pat lankėsi šie Rokiškio miesto mokytojai: Stasys Naginskas, Juozas Janulionis, Marija Šlapelytė, Pranas Simanavičius.[[1]](#footnote-1) Nieko keisto, kad pirmieji lankytojai buvo mokytojai.

Pradžią muziejui davė apskrities mokytojų ir mokinių surinkti muziejinės vertės daiktai. Mokytojai ir vėliau bus dažni svečiai muziejuje. Naujas muziejus dėmesio sulaukė ir iš meno žmonių.

Jį aplankė dailėtyrininkas, tapytojas Ignas Šlapelis (1881-1955). Nuo 1929m. iki 1940m. jis dirbo Kauno meno mokyklos direktoriumi. Muziejuje jis lankėsi su žmona, dailininke. Į muziejų užsuko ir skulptorius Napoleonas Petrulis, gyvenęs Audros kaime. Tarp pirmųjų lankytojų buvo ir Petras Vinkšnelis, Svedasų vargonininkas. Jis gimęs 1888m. Rokiškio raj. Buivydžių kaime. Nuo 1896m. mokėsi Rokiškio muzikos mokykloje, vadovaujamoje Rudolfo Lymano. Vėliau dirbo vargonininku įvairiose bažnyčiose. Muziejuje yra saugomi jo atsiminimai.[[2]](#footnote-2) Ekspoziciją aplankė ir policijos vadas Petras Januškevičius, Rokiškio apskrities karo komendantas pulkininkas leitenantas Matas Jašinskas bei Rokiškio apskrities saugumo viršininkas St. Čėsna (36m.).

Muziejus sulaukdavo ne tik pavienių lankytojų iš Zarasų, Utenos, Ukmergės, Stelmužės bet ir ekskursijų. Tai Biržų šaulių moterų sąjungos narių, Rokiškio gimnazijos ir pradinių mokyklų moksleivių, Rokiškio savivaldybės tarnautojų ir darbuotojų, Šiaulių kraštotyros draugijos narių ekskursijos. Ketvirtajame dešimtmetyje Lietuvoje imama daugiau dėmesio skirti turizmui, gimtojo krašto pažinimui. Tai gerai matyti ir iš muziejaus lankytojų knygų. Jose užsiregistruoja ekskursantai ir iš tolimų Lietuvos vietovių –Klaipėdos, Vilkaviškio, Kybartų, Tauragės. Pirmuosius trejus metus lankytojų knygoje nebuvo įrašoma mėnesiai ir dienos.

1936m.-1937m. sandūroje pastoviai daugėja žemdirbių, ūkininkų. Matyti, kad žinia apie muziejų pasiekė ir kaimus. 1937 m. vasario 15d. iš 39 lankytojų- 30 žemdirbiai ir ūkininkai, vasario 26 d. iš 56 lankytojų-36 žemdirbiai ir ūkininkai. Šią dieną muziejų aplankė ir mano teta Felicija Jasiūnaitė, 23m. amžiaus ūkininkaitė iš Skrebiškio.[[3]](#footnote-3)

1936 metų gruodžio mėn. pirmą kartą randamas įrašas, kad apsilankė žurnalistas S. Macijauskas (30 m.) iš Kauno.[[4]](#footnote-4)

Pirmuosius trejus metus lankytojų knygoje nebuvo įrašoma mėnesiai ir dienos. Laikotarpyje nuo 1933m. gegužės 1d. iki 1935m. pab. bendras lankytojų skaičius nėra užfiksuotas. Pabandžius suskaičiuoti, buvo išsiaiškinta, kad muziejų aplankė apie pusantro tūkstančio žmonių. Skaičius nėra visai tikslus, nes prie kai kurių ekskursijų nepažymėtas apsilankiusiųjų skaičius, kai kur užrašytas skaičius išbrauktas. Nuo 1936m. lankytojų knygoje atsiranda grafa, kurioje žymima apsilankymo mėnuo ir diena. Pirmasis apsilankymas sausio 28d.- tai 4 klasės (mergaičių) ekskursija (24 žmonės) ir 2 pavieniai lankytojai- rokiškėnai Antanas Čypas iš savivaldybės ir tarnautojas Kostas Kalnietis.[[5]](#footnote-5)

Vasario-balandžio mėnesiais apsilankė Rokiškio gimnazijos kraštotyros būrelis, Rokiškio pradžios mokyklos mokinių ekskursijos, klaipėdiečiai. Lankytojų užsiėmimai įvairiausi- studentas, siuvėjas, kalvis, šeimininkė, stalius, darbininkas, žemdirbys, pensininkas, batsiuvys, dažytojas, šaltkalvis, bedarbis.

1937m. padaugėja žydų tautybės lankytojų. Tai ir vietiniai, ir atvykę iš Biržų, Utenos. Du dešimtmečiai berniukai- Š. Šeras ir M. Meleras taps dažni muziejaus lankytojai.

Dažnai muziejuje lankosi ir Motiejus Masiulis, knygrišys. Jo brolis- Jonas Masiulis, kolekcionierius, fotografas, dirbęs Kamajų ir Rokiškio pašte. J. Masiulio dukra Giedrė ir sūnus Algimantas prieš keletą metų muziejui perdavė daug labai vertingų tėvo sukauptų eksponatų.

Nagrinėjant muziejaus lankytojų registracijos knygą, galima rasti ir daugiau sąsajų su šiandiena. Tarp muziejaus lankytojų užsiregistravusi vaistininkų Emilijos ir Vinco Taliunevičių šeima iš Velniakalnio.[[6]](#footnote-6) Jų sūnus Liudas Taliunevičius, gyvenantis Lenkijoje, iki šiol bendrauja su Rokiškio krašto muziejumi ir taip pat perdavė vertingų eksponatų, tarp jų savanorio-kūrėjo Jurgio Breivės archyvą. 1937m. muziejų aplankė ir du žmonės iš užjūrio: inžinierius iš Čikagos ir užsiėmimo nenurodęs Argentinos lietuvis J.Kondrotas.[[7]](#footnote-7)

Tarp įprastų užsiėmimų galima sutikti ir retesnių. Galima paminėti: 17 m. F. Jakimovaitė, gyvenanti Vytoldavos vienkiemyje, nurodo esanti sacharinščikė (tai reikštų, kad ji dirba sacharino fabrikėlyje); 47 m. P. Chochlovas iš Rokiškio yra „brukovščikas“. Jis, matyt, užsiėmė grindinio (bruko) klojimu. Ką dirba batų prirengėjas? Sunku suprasti. Gal tai- batsiuvys?[[8]](#footnote-8)

Reta profesija buvo šoferis. Jų muziejų per visą laikotarpį aplankė tik keletas. Vienas iš jų- Balys Zizas. „Jis su broliu Romu pirmieji Rokiškyje įsigijo automobilius ir dirbo taksistais.“- iš Elenos Zizienės (R. Zizo žmona) pasakojimo užrašyto M. Mieliauskienės 1999m.[[9]](#footnote-9)

1938-ieji metai prasidėjo pradinukų mokinių apsilankymais. Nepabūgę žiemos į muziejų atėjo ir 35 vaikų darželio auklėtiniai. Tuo metu Rokiškyje veikė du vaikų darželiai. Kaip teigė Elvyra Pažusienė savo prisiminimuose: „vienas jų- prasčiokų darželis Pandėlio gatvėje už bažnyčios, o kitas-aukštuomenės vaikų, ten kur buvo amatų mokykla. Jį lankė Kapustinskų, Daniūnų, Guzikauskų vaikai.“[[10]](#footnote-10) Iš įrašo knygoje nėra aišku, kurio darželio vaikai lankėsi.

Pavasarį muziejų aplankė Salų žemesniosios žemės ūkio mokyklos 2 ekskursijos (94 ir 86 mokiniai).

Iš registracijos knygos aiškėja, kad tais metais Rokiškyje teisėju dirbo 33m. amžiaus J.Kregždė. Rugpjūčio 28d. muziejuje apsilankė 39 m. amžiaus savanoris J.Vaikutis iš Rokiškėlių. Kokiu tikslu ir iš kur į Rokiškį atvyko Teologijos daktaras P.J. Gillier (54m.) neaišku, tačiau jį irgi sudomino muziejus. [[11]](#footnote-11)

Iš gerai žinomų asmenybių registracijos knygoje randame ir būsimo skulptoriaus Vlado Žuklio pavardę. Jam 21m., o jo užsiėmimas- šaltkalvis. Kataloge, išleistame 1980m. apie jį taip rašoma: „Jaunuolio žavėjimasis plastikos menu pastūmėjo jį išmokti dar kalvio amato ir kurį laiką kalviauti kaime.“[[12]](#footnote-12)

1938m. apsilanko turbūt ir pats jauniausias lankytojas- A.Mikulėnas (4m.) su seserimi R.Mikulėnaitė (11m.) gruodžio 30d. Tą dieną muziejus iš viso sulaukė 28 lankytojų.

1939m. didelių pokyčių į lankytojų srautą neįnešė. Pirmieji lankytojai muziejuje pasirodo jau sausio 2-ąją dieną. Tai- mokiniai iš Daugpilio. 1939m. į muziejų atėjo nemažai mokinių, kurie ateityje tapo žinomais menininkais, mokslininkais. Tai- būsimieji dailininkai- Vytautas Klemka ir Juozas Vaičionis, literatūros tyrinėtojas Vitas Areška, būsimas mokytojas K.Klišonis, būsimas žurnalistas Tadas Teseckas (10m.). Jo tėvai dirbo ir gyveno Rokiškio dvare.

Iš registracijų knygų susidaro įspūdis, kad muziejuje labai mėgo lankytis Rokiškio miesto vaikai. Matyti, kad jie ateidavo po vieną ir grupelėmis. Kai kurie muziejų lankydavo po keletą kartų per mėnesį.

Rugpjūčio 1d. muziejų aplankė Jonas Puzinas (33m.), proistorikas iš Kauno. Įdomu, kad jis labai tiksliai nurodė savo adresą Kaune.[[13]](#footnote-13) J. Puzinas (1905-1978m.) lietuvių archeologas, Lietuvos Mokslų akademijos narys korespondentas (1941m.), filosofijos dėstytojas (1934m.). 1930m. jis baigė VDU, o po 4 metų- Heidelbergo universitetą. Dirbo Kauno muziejuose, dėstė VU. 1944m. pasitraukė į vakarus, kur tęsė mokslinę veiklą.

Vasarą muziejų dažnai lankė mokytojai iš įvairių Lietuvos vietų, o nuo mokslo metų pradžios žymiai padaugėjo mokinių. Metų pabaigoje yra lankytojų suvestinė. 1939 m. muziejų aplankė 1982 pavieniai žmonės, 13 ekskursijų- 403 žmonės, iš viso 2385 lankytojai. Ekskursijos buvo: 5 pradžios mokyklos mokinių, 2 pavasarininkų, 1 šaulių, 6 gimnazijos ir progimnazijos moksleivių.[[14]](#footnote-14)

Kokius pakitimus atnešė 1940m. muziejui?

Pasikeitimai buvo didžiuliai. Jie prasidėjo antroje metų pusėje. 1940m. pradžioje muziejaus gyvenimas, sprendžiant pagal muziejaus lankytojų knygą, tekėjo įprasta vaga: daugiausia lankosi mokiniai, žemdirbiai, darbininkai.

Knygoje randame ir prasidėjusio II-ojo pasaulinio karo atgarsius. Gegužės 25d. muziejuje lankosi Kavoliškio dvaro savininkas Julius Komorovskis (47m.).[[15]](#footnote-15) Jis Lenkijos prezidento Bronislavo Komorovskio senelis. Registracijos knygoje jis save įvardina ūkininku. Kartu su juo iš Kavoliškio užsiregistravo Teresa Katkowska, pasivadinusi „atbėgele“. Šis apibūdinimas rodo, kad moteris pasitraukė iš hitlerinės Vokietijos užimtos Lenkijos. Tokie pat „atbėgėliai“ buvo ir du lenkai Stefan Janski ir Boleslaw Najda. S. Janski savo gyvenamąją vietą nurodo Rokiškio dvarą (dwor Rakiszki). Matyt, jis ten buvo priglaustas, o B. Najda užrašo savo gimtinę- Zabielsko vaivadija.[[16]](#footnote-16)

Vasaros metu lankosi daug mokinių, atvyksta besidomintys muziejumi iš Kauno, Radviliškio, Panevėžio, Kaišiadorių, Vilniaus, Marijampolės, Utenos. Knygoje randama užsiregistravusių šeimų.

Liepos 26d. buvo paskutinioji lankymo diena senajame muziejuje. 1940m. atėjus sovietinei valdžiai, Rokiškio dvaro savininkai Pšezdzieckiai buvo priversti palikti Lietuvą, iškilo grėsmė likusioms dvare meno vertybėms. Štai tada Petras Bliūdžius kartu su miesto burmistru Vladu Paukšta ir pradeda rūpintis, kad jos nežūtų. Švietimo komisariatas leido perkelti į dvaro rūmus kraštotyros muziejų. Muziejaus vedėjas P.Bliūdžius iš Lietuvos kultūros paminklų apsaugos įstaigos gauna įgaliojimą saugoti ir globoti ne tik Rokiškio dvare esančias kultūros vertybes, bet taip pat jas surinkti ir suvežti į muziejų iš visų Rokiškio apskrities nacionalizuotų dvarų... Miesto burmistras Vladas Paukšta muziejui paskyrė 16 buvusio dvaro kambarių. Buvo pradėta rengti nauja ekspozicija, kuri duris lankytojams atvėrė 1940 m. rugsėjo 15d. Ši diena buvo sekmadienis. Per visą dvaro egzistavimo laiką nė vienas eilinis rokiškietis tikriausiai į jį nebuvo patekęs. Todėl rugsėjo 15d. buvo neeilinė galimybė pažvelgti į dvare esančias meno vertybes. Ja pasinaudojo didelė dalis rokiškėnų.

Muziejų užplūdo Rokiškio miesto gyventojai: darbininkai, tarnautojai, siuvėjai, dailidės, mokiniai, mokytojai. Nuo 1143 lankytojo įrašo jau retai kur pažymima gyvenamoji vieta, užsiėmimas, amžius. Kai kurie lankytojai net nebeužrašo savo pavardės, o tik suraito parašą. Tai rodo, koks didžiulis lankytojų srautas plūdo į muziejų.

Dienos pabaigoje knygoje įrašyta užsiregistravusių lankytojų-1419; ir dar neužsiregistravusių lankytojų buvo apie 700. Iš viso lankytojų- apie 2119.[[17]](#footnote-17) Rokiškyje tuo metu gyveno apie 5 500 žmonių, tai reiškia, kad muziejų aplankė apie 40% miesto gyventojų. Vartant šios dienos knygos puslapius į akį krinta, kad ūkininkų ir žemdirbių yra tik keletas. Matyt, žinia apie muziejų dvare nebuvo pasiekusi kaimų, o be to važiuoti į miestą vien tik pažiūrėti ekspozicijos darbymečio metu, būtų buvusi per didelė prabanga. Didžiąją lankytojų dalį sudarė darbininkai. Tarp lankytojų yra nemažai jau ankstesniais metais knygoje registruotų pavardžių: A. ir E. Daniūnai, M. Masiulis, V. Garška, V. Olinskaitė ir kt. Tarp užsiregistravusių lankytojų ir moteris, turinti rokiškėnams dar neįprastas pareigas- komisarė G. Šapranauskaitė.[[18]](#footnote-18)

Po rugsėjo 15d.- muziejaus apgulties- kita lankymo diena tik rugsėjo 20d. Kodėl nebuvo lankoma beveik visą savaitę- neaišku. Rugsėjo 20d. pirmieji lankytojai- tai Rokiškio gimnazijos VIIIa. ir VIIa. klasės moksleiviai, kuriuos atvedė mokytojas Pranas Simanavičius.

Rugsėjo 21d. muziejų aplankė H.Stankevičius ir M. Gruodis, kurie grafoje „Gyvenamoji vieta“ įrašė „Obelių dvaras“, o užsiėmimas- „vežikas grapa“ (grafo vežikas)[[19]](#footnote-19), tačiau grafo jau nebebuvo.

Rugsėjo 22d. didelė šventė Rokiškyje. Tai Šv. Mato atlaidai. Tą dieną užregistruota beveik pustrečio šimto lankytojų, o neužsiregistravusių apie 750.[[20]](#footnote-20)

Muziejuje lankosi 14-metis Juozas Vaičionis, Stasys Naginskas, buvęs mokytojas pensininkas, miškų urėdas Dekeris (vardas neįskaitomas), miškininkas S. Apalainis[[21]](#footnote-21), kuris po karo iš Rokiškio išvyko ir dirbo miškininku Radviliškyje. Sovietinės okupacijos metais jis slėpė ir saugojo turėtą Nepriklausomos Lietuvos laikų miškininko uniformą (iš pokalbio su buvusiu Rokiškio urėdijos girininku Ričardu Mieliausku). Į muziejų dvare užsuka ir daug metų dvaro daržininku dirbęs J.A. Macijauskas.[[22]](#footnote-22)

Prasidėjusi okupacija keičia lankytojų sudėtį. Jau neretas grafoje „užsiėmimas“ įrašo karys, kovotojas. Štai rugsėjo 29d. įsirašo 2 lankytojai – „psk. Stasiūnaitis ir eil. B.Lipskis“- 215 šaulių pulkas.[[23]](#footnote-23) Neilgai trukus šis pulkas įsikuria dvare ir pulko vadai visai nesiskaito su muziejaus vedėju P.Bliūdžiumi ir jo pastangomis išsaugoti meno vertybes.

Bet muziejus tebebuvo aktyviai lankomas. Jame pabuvojo skulptorius N.Petrulis tuo metu dirbęs mokytoju, Leontina Antinytė, gyvenusi Skrobliškio (Skrebiškio) palivarke, garsaus skulptoriaus, Nepriklausomybės 10-mečiui skirto paminklo kūrėjo Roberto Antinio, sesuo. [[24]](#footnote-24)Lapkričio 24d. muziejus sulaukė bene vyriausios lankytojos 80-metės siuvėjos O. Meškauskienės.

1941m. sausio 5d. suskaičiuota 1940m. lankytojai: „1940m. muziejus lankytojams atidarytas 146 dienas. Lankytojų viso buvo 7682, tame skaičiuje 9 ekskursijos (iš jų 6- mokinių), ekskursantų 372.“[[25]](#footnote-25)

1940m. gruodžio mėn. į rūmus įsikėlė kariuomenės pulkas, kurio vadai pasijautė šeimininkais. Lankytojų knygoje 1941m. vasario 23d. yra toks įrašas: „..nebuvo lankytojų dėl pulko šventės neleista.“ [[26]](#footnote-26) Tą dieną Sovietų Sąjungoje buvo švenčiama Raudonosios armijos diena. Taip pat tie metai pažymėti tragišku ženklu. Birželio 15d. muziejaus vedėjas Petras Bliūdžius su šeima ištremiamas. Nacių okupacinė valdžia muziejaus veiklą dar labiau apribojo. Tų metų rudenį vertingiausi eksponatai išgabenti į Kauno kultūros muziejų. Lankytojų knygoje įrašų žymiai sumažėja. 1941 m. jų tebuvo apie puspenkto šimto.

Nuo 1942m. lankytojai knygoje įsirašo ne rašalu, o pieštuku, nebėra numeracijos. 1942m. kovo 29d. paskutinieji lankytojų įrašai. Tų pačių metų rudenį muziejus buvo priverstas išsikelti iš rūmų. Kiek yra žinoma, daugiau lankytojų registracijos knygos nebebuvo naudojamos.

Taigi, kokį muziejaus lankytojo portretą nupiešia lankytojų registracijos knygos? Jo arba jos amžius nuo 4 iki 80 metų, užsiėmimas- žemdirbys, moksleivis, įvairių sričių amatininkas, darbininkas, žingeidus ir mylintis savo kraštą žmogus.

 Publikuota 2018 11 25

1. I muziejaus lankytojų registracijos knyga RKM -40982, p. 1-4 [↑](#footnote-ref-1)
2. RKM archyvas, byla Nr. 205 [↑](#footnote-ref-2)
3. RKM-40982, p.38-39 [↑](#footnote-ref-3)
4. RKM -40982, p.25 [↑](#footnote-ref-4)
5. RKM-40982, p.6 [↑](#footnote-ref-5)
6. RKM-40982, p. 59, 80 [↑](#footnote-ref-6)
7. RKM -40982, p. 63,76 [↑](#footnote-ref-7)
8. RKM -40982, p. 35,48,66 [↑](#footnote-ref-8)
9. RKM archyvas, byla nr. 203 [↑](#footnote-ref-9)
10. RKM archyvas, byla nr. 69 [↑](#footnote-ref-10)
11. RKM- 40982, p. 136- 137 [↑](#footnote-ref-11)
12. ŽUKLYS Vladas. Vilnius, 1980, p. 2 [↑](#footnote-ref-12)
13. RKM- 48363, p. 8 [↑](#footnote-ref-13)
14. RKM- 48363, p. 28 [↑](#footnote-ref-14)
15. RKM 48363, p. 45 [↑](#footnote-ref-15)
16. RKM 48363, p. 51 [↑](#footnote-ref-16)
17. RKM 48363, p. 76 [↑](#footnote-ref-17)
18. RKM 48363, p. 74 [↑](#footnote-ref-18)
19. RKM 48363, p. 79 [↑](#footnote-ref-19)
20. RKM 48363, p. 85 [↑](#footnote-ref-20)
21. RKM 48363, p. 88 [↑](#footnote-ref-21)
22. RKM 48363, p. 88 [↑](#footnote-ref-22)
23. RKM 48363, p. 95 [↑](#footnote-ref-23)
24. RKM 48363, p. 146 [↑](#footnote-ref-24)
25. RKM 48363, p. 153 [↑](#footnote-ref-25)
26. RKM 48363, p. 164 [↑](#footnote-ref-26)